PRITARTA

 Kupiškio rajono savivaldybės tarybos

 2018 m. balandžio 26 d. sprendimu Nr. TS-95

**UŽDAROSIOS AKCINĖS BENDROVĖS ,,KUPIŠKIO AUTOBUSŲ PARKAS“**

 **DIREKTORIAUS 2017 METŲ ATASKAITA**

 **INFORMACIJA APIE BENDROVĘ**

Uždaroji akcinė bendrovė ,,Kupiškio autobusų parkas“ įregistruota 1991 m. gruodžio 30 d. Bendrovė vadinosi Kupiškio valstybinis autobusų parkas. 1995 m. liepos 20 d. valstybinis autobusų parkas reorganizuotas į uždarąją akcinę bendrovę ,,Kupiškio autobusų parkas“. Uždaroji akcinė bendrovė ,,Kupiškio autobusų parkas“ (toliau – bendrovė) yra juridinio asmens teises turinti įmonė, kurios visas turtas nuosavybės teise priklauso Kupiškio rajono savivaldybei. Juridinio asmens kodas – 164742773, PVM mokėtojo kodas – LT647427716. Teisinė forma – uždaroji akcinė bendrovė. Bendrovės kolegialus valdymo organas – valdyba, kurią sudaro penki nariai: pirmininkas – Marius Mališauskas, nariai: Rasa Aukštikalnienė, Jovita Bakanaitė, Reda Totorienė, Jurgita Trifeldienė. Bendrovės buveinė – Gedimino g. 96, Kupiškis, elektroninio pašto adresas – kupiskioautobusai@gmail.com. Bendrovės veiklos laikotarpis neribotas. UAB ,,Kupiškio autobusų parkas“ neturi dukterinių įmonių, filialų. Finansiniais metais laikomi kalendoriniai metai. Bendrovė yra Lietuvos nacionalinės vežėjų automobiliais asociacijos „Linava“ narė.

**ĮSTATINIS KAPITALAS**

UAB ,,Kupiškio autobusų parkas“ įstatinis kapitalas 2017 m. sausio 1 d. buvo 100 664,96 Eur. Akcijų skaičius – 3 476 vnt, nominali akcijos vertė – 28,96 Eur. 2017 m. gruodžio 31 d. įstatinis kapitalas – 125 657,44 Eur, akcijų skaičius – 4 339 vnt., nominali akcijos vertė – 28,96 Eur.

Akcijos yra nematerialios ir įregistruotos valstybės įmonės Registrų centro Panevėžio filiale 2017 m. rugpjūčio 3 d. Kupiškio rajono savivaldybė nuosavybės teise valdo 100 procentų UAB ,,Kupiškio autobusų parkas“ akcijų.

**VEIKLOS APIBŪDINIMAS**

Keleivinis transportas Lietuvoje yra strategiškai plėtojama ūkio šaka. Transportui tenka svarbus vaidmuo – tenkinti gyventojų susisiekimo poreikius. Keleivinio transporto vežėjai siekia užtikrinti šalies, jos regionų, miestų ar gyvenviečių funkcionavimą, gyventojų ryšius. Viešasis transportas turi ypatingą socialinę reikšmę, kadangi žmonėms yra sudaroma galimybė nuvykti į darbą, mokymo ar gydymo įstaigas.

            Be to, transporto lengvatų įstatymas suteikia galimybę kai kuriems piliečiams viešuoju keleiviniu kelių transportu važiuoti nemokamai arba su 80 ir 50 proc. nuolaida. Taip pat galima akcentuoti, kad keleivinis transportas padeda spręsti vieną uždavinį – kuo geriau patenkinti gyventojų poreikius. Keleivis tikisi, kad vežėjas suteiks reikiamą informaciją apie paslaugas ir maršrutus, transporto priemonė bus greita, švari, techniškai tvarkinga ir užtikrinanti tinkamą kokybės ir kainos santykį.

UAB „Kupiškio autobusų parkas“ yra pagrindinis vežėjas Kupiškio rajone, vykdantis viešųjų paslaugų įsipareigojimus visuomenei nors ir komerciškai nenaudingomis sąlygomis. Pagrindinės bendrovės veiklos sritys – keleivių vežimas autobusais vietinio ir tolimojo reguliaraus susisiekimo kelių transporto maršrutais, kai keleiviai vežami nustatytu dažnumu ir maršrutais, kelionės metu paimant ir išleidžiant keleivius tam tikslui nustatytose stotelėse, laikantis iš anksto nustatytų tvarkaraščių ir tarifų, užsakomaisiais reisais, kai vežamos pagal išankstinius užsakymus iš anksto sudarytos ir turinčios bendrą kelionės tikslą keleivių grupės Lietuvoje.

2017 m. komercinė ir ūkinė veikla buvo vykdoma turint visas reikalingas licencijas: Kupiškio rajono savivaldybės administracijos išduotą Kelių transporto licenciją Nr. E30-91 vežti keleivius vietinio susisiekimo maršrutais ir Valstybinės kelių transporto inspekcijos prie Susisiekimo ministerijos (toliau – VKTI) išduotą Europos bendrijos licenciją Nr. 6013026, leidžiančią tarptautinį keleivių vežimą samdos pagrindais arba už atlygį tolimojo susisiekimo autobusais. Visi autobusai, kuriais bendrovė 2017 m. vežė keleivius, turėjo minėtų institucijų išduotas licencijų kopijas.

Bendrovės direktorius turi Valstybinės kelių transporto inspekcijos prie Susisiekimo ministerijos išduotą profesinės kompetencijos pažymėjimą, patvirtinantį, kad jis išlaikė keleivių vežimo kelių transportu profesinės kompetencijos egzaminą. Šis pažymėjimas suteikia teisę direktoriui vadovauti licencijuojamai keleivių vežimo vietiniais ir tolimojo susisiekimo maršrutais veiklai.

UAB ,,Kupiškio autobusų parkas“ direktorius savo veikloje vadovaujasi bendrovės įstatais, direktoriaus pareiginiais nuostatais, Lietuvos Respublikos civiliniu kodeksu, Lietuvos Respublikos akcinių bendrovių ir kitais bendrovės veiklą reglamentuojančiais įstatymais, Vyriausybės nutarimais, Kupiškio rajono savivaldybės tarybos sprendimais, kitais Lietuvos Respublikoje galiojančiais norminiais aktais.

 **PERSONALAS**

 2017 m. gruodžio 31 d. bendrovėje dirbo 21 darbuotojas (2016 m. – 22 darbuotojai). Bendrovės darbuotojų amžiaus vidurkis – 55 metai. Darbuotojų pareigybių pasiskirstymas: administracija, aptarnaujantis personalas, vairuotojai-konduktoriai, pagalbiniai darbininkai.

 Vairuotojai, vežantys keleivius, pagal 2003 m. liepos 15 d. Europos Parlamento ir Tarybos direktyvą 2003/99 EB, nustatyta tvarka turi įsigiję reikiamą kvalifikaciją – kodas (95).

 Bendrovės vairuotojai yra profesionalūs, turintys didelį darbo stažą šioje srityje, gebantys ne tik vairuoti, bet remontuoti ir prižiūrėti autobusus, turintys gausybę teigiamų charakterio bruožų, padedančių dirbti šį sudėtingą, kantrybės bei ištvermės reikalaujantį darbą.

 2017 m. vidutinis mėnesinis bendrovės darbuotojų atlyginimas – 574,37 Eur (2016 m. – 542,40 Eur), vairuotojų-konduktorių – 527,53 Eur (2016 m. – 503,90 Eur).

 Per 2017 m. darbo užmokesčiui (kartu su soc. draudimo įmokomis) priskaičiuota 206,1 tūkst. Eur.

**BENDROVĖS VEIKLA**

 Pagrindinė bendrovės veiklos sritis – keleivių vežimas autobusais vietinio ir tolimojo reguliaraus susisiekimo kelių transporto maršrutais, užsakomaisiais reisais, todėl pagrindinės bendrovės transporto priemonės yra autobusai. Ataskaitinių metų pabaigoje bendrovė turėjo 12 transporto priemonių.

**Bendrovei priklausančių autobusų sąrašas (2017-12-31)**

|  |  |  |  |  |  |
| --- | --- | --- | --- | --- | --- |
| Eil.Nr. | Autobuso markė | Autobusųskaičius | Sėdimų vietų skaičius | Pagaminimo metai | Likutinė vertė,Eur |
| 1. | ,,Ford Transit“ | 1 | 17 | 2004 | 1381 |
| 2. | ,,Mercedes Benz 814“ | 1 | 29 | 2001 | 2594 |
| 3. | ,,Mercedes Benz 0814“ | 1 | 32 | 2000 | 14303 |
| 4. | ,,Man 18.400“ | 1 | 57 | 1998 | 6600 |
| 5. | ,,Iveco M50“ | 3 | 18 | 1997 | 845 |
| 6. | ,,Iveco 315.8.17“ | 1 | 33 | 1996 | 1588 |
| 7. | ,,Mercedes Benz 0 614“ | 1 | 23 | 1996 | 16293 |
| 8. | ,,Volvo B9M“ | 1 | 48 | 1994 | 976 |
| 9. | ,,Setra S 210 H“ | 1 | 41 | 1986 | 4826 |
| 10. | ,,Mercedes 0814DE48“ | 1 | 32 | 2003 | 21467 |
|  | **Iš viso** | **12** |  |  | **70873** |

Didžioji dalis bendrovės turimų autobusų, kurie skirti vežti keleivius, yra fiziškai susidėvėję, stipriai pažeisti korozijos. Bendrovėje atliekama didžioji dalis reikalingų bendrovei priklausančių autobusų techninio aptarnavimo ir remonto darbų, nes tai leidžia taupyti lėšas. Remontas vykdomas operatyviai – tai rodo geras reisų įvykdymo procentas.

|  |  |  |
| --- | --- | --- |
| Metai | Tolimojo susisiekimo maršrutai | Vietinio susisiekimo maršrutai |
| Įvykdyti reisai | Nutraukti reisai | Įvykdyti reisai | Nutraukti reisai |
| 2017 m. | 208 | - | 11 016 | 2 |
| 2016 m. | 308 | 2 | 11 460 | 2 |

 Nors autobusai seni, jiems keliami aukšti saugumo reikalavimai – techninė apžiūra atliekama 2 kartus per metus, transporto priemonės draudžiamos privalomuoju civilinės atsakomybės draudimu, mokamas kelių mokestis (įsigyjamos kelių vinjetės). Vairuotojų darbo ir poilsio laikas fiksuojamas tachografais, kurių patikra privaloma kartą per 2 metus. Tokiu pat dažnumu atliekama ir greičio ribotuvų patikra.

 2017 metais bendrovė įsigijo lengvąjį automobilį ,,Citroen Berlingo“ ir 32 sėdimų vietų autobusą ,,Mercedes 0814DE48“.

 2017 metais tarnybiniai lengvieji automobiliai buvo pažymėti vadovaujantis 2009 m. gegužės 27 d. Lietuvos Respublikos Vyriausybės nutarimo Nr. 543 ,,Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“ 19 ir 20 punktų nuostatomis, įmontuotos geografinės padėties nustatymo įrangos.

 Nuolat peržiūrimi autobusų maršrutų atskiri reisai. 2017 m., atsižvelgiant į Subačiaus gimnazijos prašymą, pakeistas autobuso išvykimo laikas iš Kupiškio autobusų stoties maršrute Kupiškis – Subačiaus mstl. – Kupiškis iš 6.10 val. į 6.40 val., Kupiškio Povilo Matulionio progimnazijos prašymu autobusas maršrute Kupiškis–Laukminiškiai–Kupiškis užsuka į Gindvilių kaimą.

Darbo dienomis į maršrutus išvažiuoja 11 autobusų. Veždami keleivius 2017 m. autobusai nuvažiavo 371,5 tūkst. km (2016 m. – 404,6 tūkst. km).

Didžiausia ridos dalis teko vietinio (priemiestinio) reguliaraus susisiekimo maršrutams. Vietinio (priemiestinio) susisiekimo maršrutais per 2017 m. nuvažiuota 337,5 tūkst. kilometrų ir vežta 209 tūkst. keleivių (2016 m. rida – 354,8 tūkst. km, vežta 225,5 tūkst. keleivių).

 Kupiškio rajono savivaldybės tarybos 2014 m. spalio 30 d. sprendimu Nr. TS-265 nustatyti keleivių vežimo autobusais reguliariaisiais reisais vietinio susisiekimo maršrutuose tarifai: priemiestiniuose maršrutuose – 0,08 Eur už keleivio km be PVM, išskyrus maršrutą Kupiškis–Panevėžys–Kupiškis; 0,06 Eur už keleivio km be PVM maršrute Kupiškis–Panevėžys–Kupiškis ir nuo 2014 m. nebuvo keičiami.

 Viena iš paprasčiausių pajamų didinimo priemonių galėtų būti nustatytų keleivių vežimo reguliariais reisais vietinio susisiekimo maršrutais tarifų dydžių didinimas. Tačiau didėjanti kaina savo ruožtu daro įtaką keleivių skaičiaus mažėjimui, o sumažėjus keleivių skaičiui dar labiau išaugtų nuostoliai. Todėl net esant labai reikšmingam ir tiesioginiam sąnaudų didėjimui bendrovė negali padidinti bilietų kainų tiek, kiek padidėja sąnaudos. Be to, planuojant būsimą bilieto kainą atsižvelgiama į paklausą, pasiūlą, keleivių mokumą, infliaciją, vežimo kokybę, kitus svarbius veiksnius.

 Daugiausia bendrovės paslaugomis naudojasi moksleiviai ir vyresnio bei vidutinio amžiaus žmonės. Mažiau įmonės teikiamomis paslaugomis naudojasi didesnes nei vidutines pajamas gaunantys asmenys, naudojantys asmeninius automobilius.

 Bendrovės bendros pajamos 2017 metais – 301,8 tūkst. Eur. Pajamos vietiniuose maršrutuose – 240,3 tūkst. Eur, tolimojo susisiekimo maršrutuose – 20,7 tūkst. Eur, kitos pajamos – 40,8 tūkst. Eur. Pajamos lyginant su 2016 m. sumažėjo 13,9 tūkst. Eur.

**Keleivių pervežimo rodikliai**

|  |  |  |  |  |  |  |
| --- | --- | --- | --- | --- | --- | --- |
|   | Matavimovnt. | 2017 m. | % | 2016 m. | % | Pokytis %+ - |
| Nuvažiuota  | tūkst. km | 371,5 |  | 427,8 |  | -13,2 |
| Pervežta keleiviųIš jų:  | tūkst. vnt | 213,6 | 100 | 231,5 | 100 | -7,7 |
|  mokių | tūkst. vnt | 33.4 | 15,6 | 38,4 | 17,1 | -13 |
|  turinčių lengvatų | tūkst. vnt | 26.1 | 12,2 | 28,9 | 13,3 | -9,7 |
|  mokinių | tūkst. vnt | 154.1 | 72,2 | 164,2 | 69,6 | -6,2 |

 Per 2017 metus vietinio susisiekimo maršrutais pervežta 209 tūkst. keleivių (2016 m. – 225,5 tūkst. keleivių), tolimojo susisiekimo maršrutais – 4,6 tūkst. keleivių (2016 m. – 6 tūkst. keleivių). Keleivių mažėjimo priežastis – individualių lengvųjų automobilių skaičiaus didėjimas, gyventojų skaičiaus mažėjimas kaimo vietovėse.

**Pervežtų keleivių skaičius**

|  |  |  |  |  |  |
| --- | --- | --- | --- | --- | --- |
| Metai | 2013 m. | 2014 m. | 2015 m. | 2016 m. | 2017 m. |
| Keleivių skaičius | 306 562 | 283 136 | 258 144 | 231 515 | 213 612 |

Pelningi maršrutai tie, kuriais važiuoja didesnis kiekis moksleivių. Vežant keleivius vietinio reguliaraus susisiekimo maršrutais bendrovės pajamos priklauso nuo į ugdymo įstaigas ir iš jų vežamų mokinių srauto. Mokinių vasaros atostogų laikotarpiu vietinio (priemiestinio) susisiekimo maršrutų eismas birželio, liepos, ir rugpjūčio mėnesiais vykdomas tik tam tikromis savaitės dienomis.

**Pelningi maršrutai**

|  |  |  |
| --- | --- | --- |
| Maršruto pavadinimas | Išvykimo laikas | Pelnas, tūkst. Eur |
| Kupiškis – Biliūnai – Kupiškis | 15.00 | 9,4 |
| Kupiškis – Biliūnai – Kupiškis | 6.10 | 4,3 |
| Kupiškis – Šimonys – Kupiškis | 15.10 | 1,2 |
| Kupiškis – Maksvyčiai – Kupiškis | 15.00 | 0,7 |

**Pervežtų mokinių skaičius**

|  |  |  |  |  |  |
| --- | --- | --- | --- | --- | --- |
| Metai | 2013 m. | 2014 m. | 2015 m. | 2016 m. | 2017 m. |
| Mokinių skaičius | 214 369 | 197 312 | 179 728 | 164 216 | 154 111 |

**Pajamų - sąnaudų palyginamieji rodikliai (Eur)**

|  |  |  |  |  |
| --- | --- | --- | --- | --- |
| Eil. Nr. |  Rodikliai | 2017 m. | 2016 m. | Skirtumas (+/-) |
| 1. | Keleivių pervežimo pajamos | 68849 | 78510 | -9661 |
| 2. | Kompensacija (vietinio susisiekimo) | 187961 | 196080 | -8119 |
| 3. | Kompensacija (tolimojo susisiekimo) | 4157 | 6044 | -1887 |
| 4. | Subsidija (nuostolių kompensavimas) | 30459 | 10000 | +20459 |
| 5. | Autobusų nuomos pajamos | 16260 | 12734 | +3526 |
| 6. | Autobusų stočių rinkliava | 9824 | 7171 | +2653 |
| 7. | Siuntų paslaugos | 6984 | 5716 | +1268 |
| 8. | Kitos veiklos pajamos  | 7766 | 9431 | -1665 |
|  | **IŠ VISO PAJAMŲ:** | **332260** | **325686** | **+6574** |
| 9. | Tiesioginės sąnaudos: | 201267 | 204517 | -3250 |
|  | materialiojo turto nusidėvėjimas | 14638 | 11868 | +2770 |
|  | degalai, tepalai | 66591 | 68944 | -2353 |
|  | atsarginės dalys, atsargos | 11685 | 13618 | -1933 |
|  | remonto ir aptarnavimo paslaugos | 10025 | 10253 | -228 |
|  | vairuotojų-konduktorių darbo užmokestis su priskaitymais | 98328 | 99834 | -1506 |
| 10. | Netiesioginės sąnaudos: | 91299 | 82874 | +8425 |
|  | pastatų, įrenginių nusidėvėjimas | 2445 | 2447 | -2 |
|  | aptarnaujančio transporto sąnaudos | 2519 | 2896 | -377 |
|  | elektra (garažai; plovykla) | 3409 | 3710 | -301 |
|  | medžiagos, atsargos, kitos išlaidos | 4657 | 3586 | +1071 |
|  | aptarnaujančio personalo ir pagalbinių darbininkų darbo užmokestis su priskaitymais | 72719 | 64610 | +8109 |
|  | autobusų stočių rinkliava | 2287 | 2783 | -496 |
|  | bilietų pardavimas kasose | 393 | 496 | -103 |
|  | siuntų paslaugos | 2870 | 2346 | +524 |
| 11. | Veiklos sąnaudos: | 47092 | 45479 | +1613 |
|  | Lengvojo automobilio, inventoriaus nusidėvėjimas | 865 | 828 | +37 |
|  | Autobusų stoties priežiūros sąnaudos | 3117 | 2360 | +757 |
|  | Lengvojo automobilio išlaikymo sąnaudos | 1477 | 1365 | +112 |
|  | Administracijos darbuotojų darbo užmokestis su priskaitymais | 31679 | 30490 | +1189 |
|  | Kitos bendrosios administracinės sąnaudos | 6851 | 5910 | +941 |
|  | Mokesčių sąnaudos | 1500 | 1833 | -333 |
|  | Audito ir teisinės paslaugos; licencijų kort. | 971 | 1677 | -706 |
|  | Bankų palūkanos, paslaugos | 632 | 1016 | -384 |
| 12. | Kitos veiklos sąnaudos | 3552 | 3930 | -378 |
|  | **IŠ VISO SĄNAUDŲ:** | **343210** | **336800** | **+6410** |

 Palyginus su praėjusiais metais, pagrindinės veiklos pajamos padidėjo 2 proc., sąnaudos padidėjo 1,9 proc.

**Finansiniai rodikliai (Eur)**

|  |  |  |  |
| --- | --- | --- | --- |
| Eil. Nr. | Rodikliai | 2017 m. | 2016 m. |
| 1. | **TURTAS IŠ VISO:** | **133310** | **123325** |
| 1.1. | Ilgalaikis materialusis turtas | 86465 | 79531 |
| 1.2. | Trumpalaikis turtas | 46845 | 43794 |
| 1.2.1. | atsargos ir išankstiniai apmokėjimas | 9095 | 9344 |
| 1.2.2. | per vienerius metus gautinos sumos | 26234 | 26702 |
| 1.2.3. | pinigai ir pinigų ekvivalentai | 10292 | 6550 |
| 2. | **NUOSAVO KAPITALO IR ĮSIPAREIGOJIMŲ IŠ VISO:** | **133310** | **123325** |
| 2.1. | Kapitalas | 125657 | 100665 |
| 2.2. | Rezervai |  |  |
| 2.3. | Pelnas (nuostolis) | -44004 | -33054 |
| 2.3.1. | ataskaitinių metų nepaskirstytasis nuostolis | -10950 | -11114 |
| 2.3.2. | ankstesnių metų nepaskirstytasis nuostolis | -33054 | -21940 |
| 2.4. | Per vienerius metus mokėtinos sumos | 51657 | 55714 |
| 2.4.1. | ilgalaikių skolų einamųjų metų dalis | 0 | 5744 |
| 2.4.2. | skolos tiekėjams | 37201 | 38849 |
| 2.4.3. | su darbo santykiais susiję įsipareigojimai | 6740 | 4789 |
| 2.4.4. | kitos mokėtinos sumos | 7716 | 6332 |
| 2.5. | Po vienerių metų mokėtinos sumos | 0 | 0 |

**Pelnas (nuostoliai) (Eur)**

|  |  |  |
| --- | --- | --- |
| Straipsniai | 2017 m. | 2016 m. |
| Pardavimo pajamos  | 324495 | 316255 |
| Pardavimo savikaina  | 292566 | 287391 |
| Bendrasis pelnas (nuostoliai)  | 31929 | 28864 |
| Veiklos sąnaudos  | 46461 | 44463 |
| Tipinės veiklos pelnas (nuostoliai)  | -14532 | -15599 |
| Kita veikla  | 4214 | 5501 |
| Finansinė investicinė veikla  | 632 | -1016 |
| Įprastinės veiklos pelnas (nuostoliai)  | -10950 | -11114 |

 Bendras bendrovės turtas padidėjo 8,1 proc., ilgalaikis materialusis turtas padidėjo 8,7 proc., nuasavas kapitalas padidėjo 20,8 proc.

 Nuosavo kapitalo ir įstatinio kapitalo santykis 0,65, o tai rodo, kad kapitalo sudėtis atitinka Lietuvos Respublikos akcinių bendrovių įstatymo reikalavimus. Grynasis veiklos rezultatas 2016 metais – 10950 Eur nuostolio, 2015 metais buvo 11114 Eur nuostolio. 2017 metais nuostolis sumažėjo 164 Eur.

**Kitos paslaugos**

Bendrovės tikslas yra teikti visapusiškai kokybiškas paslaugas, siekti, kad kiekvienas klientas jaustųsi kuo patogiau ne tik autobuse, bet ir išlipęs iš autobuso. Keleivių aptarnavimo kokybės gerinimas yra vienas iš pagrindinių uždavinių.

 Nuo 2015 m. birželio 1 d., bendradarbiaujant su UAB „Kautra“, bendrovė teikia smulkių siuntų gabenimo autobusais paslaugą. Kupiškio autobusų stoties siuntų terminale priduota siunta artimiausiu maršrutiniu autobusu nugabenama į kliento pageidaujamą miestą ar miestelį visoje Lietuvoje. Naujos sistemos pagalba palaikomas ryšys ir glaudus bendradarbiavimas su kitais Lietuvos autobusų parkais, dėl to siunta tranzitiniu būdu pasiekia daugelį Lietuvos miestų ir miestelių per trumpą laiką. Per ataskaitinius metus už siuntų gabenimą buvo gauta 7 tūkst. Eur, o 2016 m. – 5,7 tūkst. Eur pajamų. Padidėjimas – 22 proc.

|  |  |  |  |  |
| --- | --- | --- | --- | --- |
| Rodikliai | Matavimo vnt. | 2015 m.birželis–gruodis | 2016 m. | 2017 m. |
| Išsiųstos siuntos | vnt. | 695 | 1611 | 1879 |
| Gautos siuntos | vnt. | 1149 | 2487 | 3006 |
| Vietovės, į kurias siųsta | vnt. | 27 | 36 | 46 |
| Vietovės, iš kurių gauta | vnt. | 14 | 17 | 19 |

 Per 2017 metus daugiausia siuntų išsiųsta į Vilnių (536), Kauną (291), Rokiškį (260), Panevėžį (233), daugiausia gauta iš Kauno (826), Panevėžio (767), Vilniaus (623), Rokiškio (263).

         Už kitų autobusų parkų tolimojo ir vietinio susisiekimo maršrutinių autobusų įvažiavimus į Kupiškio autobusų stotį bei už rajono teritorijoje esančių autobusų stotelių eismo tvarkaraščių priežiūrą per 2017 m. bendrovė gavo 9,8 tūkst. Eur pajamų, o 2016 m. – 7,2 tūkst. Eur. Padidėjimas 37 proc.

 Vykdome keleivių vežimą užsakomaisiais reisais, kai vežamos pagal išankstinius užsakymus iš anksto sudarytos ir turinčios bendrą kelionės tikslą (vykstant turizmo, verslo reikalais, į parodas, konferencijas, spektaklius ir panašiais atvejais) keleivių grupės.

 Autobusų nuomos kainos: autobusams, turintiems 40 ir daugiau sėdimų vietų, už vieną nuvažiuotą kilometrą – 0,58 Eur (be PVM), autobusams, turintiems nuo 20 iki 32 sėdimų vietų – 0,53 Eur (be PVM), mikroautobusams – 0,45 Eur (be PVM), visoms transporto priemonėms mokestis už vieną nuomos valandą –2,63 Eur (be PVM).

**DARBŲ SAUGA, EISMO SAUGUMAS IR EKOLOGINIAI VEIKSNIAI**

 2017 metais nelaimingų atsitikimų darbe ir įskaitinių autoįvykių dėl bendrovės darbuotojų kaltės nebuvo.

 Bendrovės gamybinių teršalų pobūdį ir kiekius lemia transporto priemonės, kurios naudoja dyzelinį kurą. Kitos žaliavos – liuminescencinės lempos, tepalo filtrai, padangos ir kitos žaliavos, turinčios poveikį aplinkai, yra išvežamos utilizuoti. Lėšos, skiriamos aplinkos apsaugai, nėra reikšmingos, baudų už aplinkos teršimą bendrovė nemokėjo.

**VEIKLOS PLANAI IR PROGNOZĖS**

 Svarbiausias bendrovės uždavinys išlieka užtikrinti Kupiškio rajono ir į Kupiškio rajoną atvykstančių žmonių galimybę naudotis kokybiškomis visuomeninio transporto paslaugomis. Todėl ir toliau aktyviai bendradarbiausime su Kupiškio rajono mokyklomis ir gyventojais, siekdami gerinti vietinio (priemiestinio) kelių transporto reguliaraus susisiekimo maršrutų tinklą ir maksimaliai pritaikyti jį žmonių poreikiams. Taip pat stengsimės mažinti įmonės patiriamus nuostolius vietinio (priemiesčio) reguliaraus susisiekimo maršrutuose.

Bus nuolat peržiūrimi autobusų maršrutų atskiri reisai, nuolat siekiama racionaliai naudoti darbo ir materialinius resursus. Mokinių vasaros atostogų metu bus sumažintas vietinio susisiekimo maršrutų reisų skaičius, važiuojant ne visomis savaitės dienomis.

 Nuolat analizuosime nuostolingiausius maršrutus. Tačiau tokių maršrutų mažinimas turi ir neigiamas pasekmes: netiesioginės sąnaudos pasiskirsto kitiems maršrutams, didindamos jų nuostolius, o keleiviai praranda net minimalaus susisiekimo galimybę. Nors dalis maršrutų yra komerciškai nenaudingi, jie yra būtini visuomenės daliai, kuriai tai yra vienintelė susisiekimo priemonė ir jų nutraukti negalima.

 Didelį dėmesį ir toliau skirsime ieškant būdų didinti pajamas iš užsakomųjų reisų, toliau palaikysime glaudžius ryšius su potencialiais užsakomųjų reisų užsakovais, viešinsime šias paslaugas, ieškosime naujų potencialių užsakovų, siekdami vystyti šią pelningą vežimų rūšį.

Analizuojant bendrovės rodiklius ir situaciją rinkoje artimiausiu metu bendrovės darbo apimtys turėtų išlikti panašios, tačiau sėkmingą bendrovės veiklą gali sutrikdyti šie faktoriai:

- pasenę ir susidėvėję autobusai, nes parkas visą laiką buvo atnaujinamas pagal finansines galimybes, perkant naudotus autobusus. Didelis autobusų amžius didina eksploatacines sąnaudas, o geresnės ir naujesnės transporto priemonės gerina saugumą, ekologiškumą ir komfortabilumą. Visa tai reikalauja didelių investicijų. Įsigyjami naujesni, komfortabilesni autobusai yra patrauklesni, todėl pritraukia daugiau keleivių. Bendrovė, kas metai patirdama keleivių pervežimo veiklos nuostolių, pati nepajėgi sparčiau atnaujinti transporto priemonių.

- minimalios algos didinimas;

- degalų kainos;

- atsarginių dalių, paslaugų kainos.

 Savo veiklą ir toliau vykdysime gerbdami keleivius, klientus, partnerius, valstybę ir jos įstatymus, kelsime vairuotojų ir kitų darbuotojų klientų aptarnavimo kultūrą, užtikrinsime ritmingą ir saugią bendrovės veiklą – keleivių vežimą vietinio, tolimojo susisiekimo ir užsakomaisiais maršrutais.

Direktorius Virgilijus Braknys